Pasiūlymas TARYBOS SPRENDIMAS dėl Europos bendrijos bei jos valstybių narių ir Maroko Karalystės bendradarbiavimo susitarimo dėl civilinės globalios navigacijos palydovinės sistemos (GNSS) sudarymo /* COM/2013/0848 final - 2013/0414 (NLE) */





AIŠKINAMASIS MEMORANDUMAS Marokas turi praktinės patirties kosmoso technologijų ir taikmenų srityje. Ši šalis norėtų plačiau naudoti palydovinę navigaciją savo teritorijoje ir aplinkiniame regione (Viduržemio jūros vakarų regione ir Vakarų Afrikoje) ir daugiausia dėmesio skirti konkrečioms šiam regionui skirtoms taikmenoms. Maroko ir Europos įmonės kelis metus bendradarbiauja kosmoso sektoriuje, taigi esama tvirto pagrindo, kuriuo remiantis galima tęsti ir plėtoti bendradarbiavimą šioje abiem šalims labai svarbioje srityje. Tartis dėl Maroko dalyvavimo GALILEO programoje buvo pradėta 2004 m. kovo 24 d. per Maroko įrenginių ir transporto ministro susitikimą su Europos Komisijos Energijos ir transporto generalinio direktorato generaliniu direktoriumi. Po dvišalių konsultacijų spalio 13 d. ministras parašė antrą laišką generaliniam direktoriui, patvirtindamas Maroko norą sudaryti su Europos bendrija bendradarbiavimo susitarimą dėl civilinės palydovinės navigacijos sistemos. Remdamasi 2005 m. balandžio 21 d. Tarybos jai suteiktais derybų įgaliojimais, Europos Komisija vedė derybas ir 2005 m. lapkričio 8 d. parafavo susitarimą su Maroko valdžios institucijomis. Pagal 2006 m. lapkričio 27 d. Tarybos sprendimą, kuriuo įgaliojama pasirašyti minėtą susitarimą, jis pasirašytas 2006 m. gruodžio 12 d. Susitarime nustatyta, kad palydovinės navigacijos ir laiko nustatymo srityse bus bendradarbiaujama mokslinių tyrimų, pramoninės gamybos, mokymo, taikmenų, paslaugų ir rinkos plėtros, prekybos klausimais bei su radijo dažnio spektru, vientisumu, standartizacija ir sertifikavimu susijusiais klausimais. Numatyta, kad susitarimas sustiprins bendrą veiklą šiuose sektoriuose, o tai bus naudinga šalių piliečiams, pramonės atstovams ir mokslo bendruomenėms. Reikia pabrėžti, kad susitarimas nedaro jokio finansinio poveikio Europos Sąjungos biudžetui. Kadangi Marokas dalyvauja Europos kaimynystės politikoje, jis turi teisę prisijungti prie naujos mokslinių tyrimų ir inovacijų bendrosios programos „Horizontas 2020“. Be to, jis su ES sudarė Susitarimą dėl mokslinio ir technologinio bendradarbiavimo. Tai suteikia geras galimybes Marokui prisidėti prie GNSS srities mokslinių tyrimų, kurie vykdomi pagal ES mokslinių tyrimų ir inovacijų programas. Atsižvelgdami į pasirašytą susitarimą ES ir Marokas rengiasi pasirašyti ketinimų protokolą dėl bendradarbiavimo GNSS srityje, taip patvirtindami savo ketinimus skatinti bendradarbiavimą šioje srityje ir intensyvų Europos GNSS programų Viduržemio jūros regione teikiamų paslaugų naudojimą. Susitarimą pasirašiusios Europos Sąjungos valstybės narės užbaigė atitinkamas savo vidaus procedūras, susijusias su susitarimo įsigaliojimu. Sudarius protokolą pagal Akto dėl Bulgarijos Respublikos ir Rumunijos stojimo sąlygų ir sutarčių, kuriomis yra grindžiama Europos Sąjunga, pritaikomųjų pataisų 6 straipsnio 2 dalį, Bulgarija ir Rumunija taps susitarimo šalimis. Sudarius protokolą pagal Akto dėl Kroatijos stojimo sąlygų ir Europos Sąjungos sutarties, Sutarties dėl Europos Sąjungos veikimo bei Europos atominės energijos bendrijos steigimo sutarties pritaikomųjų pataisų 6 straipsnio 2 dalį Kroatija taps susitarimo šalimi. Tarybos prašoma gavus Europos Parlamento pritarimą priimti toliau pateikiamą sprendimo dėl susitarimo sudarymo Europos Sąjungos vardu pasiūlymą. 2013/0414 (NLE) Pasiūlymas TARYBOS SPRENDIMAS dėl Europos bendrijos bei jos valstybių narių ir Maroko Karalystės bendradarbiavimo susitarimo dėl civilinės globalios navigacijos palydovinės sistemos (GNSS) sudarymo EUROPOS SĄJUNGOS TARYBA, atsižvelgdama į Sutartį dėl Europos Sąjungos veikimo, ypač į jos 172 straipsnį kartu su 218 straipsnio 6 dalies a punktu, atsižvelgdama į Europos Komisijos pasiūlymą, atsižvelgdama į Europos Parlamento pritarimą[1], kadangi: (1) 2005 m. balandžio 21 d. Taryba įgaliojo Komisiją pradėti derybas su Maroku dėl bendradarbiavimo susitarimo dėl civilinės globalios navigacijos palydovinės sistemos (GNSS) sudarymo; (2) pagal 2006 m. lapkričio 27 d. Tarybos sprendimą 10717/06 2006 m. gruodžio 12 d. pasirašytas Europos bendrijos bei jos valstybių narių ir Maroko Karalystės bendradarbiavimo susitarimas dėl civilinės globalios navigacijos palydovinės sistemos (GNSS) (toliau – Susitarimas); (3) šiuo susitarimu sudaromos sąlygos glaudesniam bendradarbiavimui su Maroku palydovinės navigacijos srityje. Juo bus įgyvendintos įvairios Europos palydovinės navigacijos programų dalys; (4) Susitarimas turėtų būti patvirtintas Europos Sąjungos vardu, PRIĖMĖ ŠĮ SPRENDIMĄ: 1 straipsnis Sąjungos vardu patvirtinamas Europos bendrijos bei jos valstybių narių ir Maroko Karalystės bendradarbiavimo susitarimas dėl civilinės globalios navigacijos palydovinės sistemos (GNSS). Susitarimo tekstas pridedamas prie šio sprendimo. 2 straipsnis Tarybos pirmininkas paskiria asmenį, įgaliotą Sąjungos vardu pateikti Susitarimo 18 straipsnio 1 dalyje nurodytą pranešimą ir taip išreikšti Europos Sąjungos sutikimą laikytis Susitarimo, ir pateikia šį pranešimą: „2009 m. gruodžio 1 d. įsigaliojus Lisabonos sutarčiai, Europos Sąjunga pakeitė Europos bendriją ir perėmė jos teises bei pareigas bei nuo tos dienos naudojasi visomis Europos bendrijos teisėmis ir prisiima visus jos įsipareigojimus. Todėl nuorodos į „Europos bendriją“ Susitarimo tekste laikomos nuorodomis į „Europos Sąjungą“.“ 3 straipsnis Šis sprendimas įsigalioja jo priėmimo dieną. Jis skelbiamas Europos Sąjungos oficialiajame leidinyje. Priimta Briuselyje Tarybos vardu Pirmininkas [1] Pritarimas pareikštas [201. .. ..].